**VÁLASZTÁSI TÁJÉKOZTATÓ II.**

**Tisztelt Választópolgárok!**

Magyarország Köztársasági Elnöke kitűzte a 2018. évi országgyűlési képviselők választását. Mint ahogy a kézbesített választási értesítőben is láthatták a választás napja: **2018. április 8. vasárnap.** **A szavazás 600 órától 1900 óráig tart**.

A választási törvényre való tekintettel, a választási határidők és részletszabályok közötti könnyebb eligazodást segítendő kívánom Önöket tájékoztatni két részben. Az előző részben ismertettem a választójog alapelveit, a névjegyzék, az ajánlás és a kampány fontosabb szabályait, valamint a szavazatszámláló bizottságra vonatkozó lényeges rendelkezéseket.

E második részben az eredmény megállapításáról és az esetleges jogorvoslatok lehetőségéről adok tájékoztatást.

**I. Az Eredmény megállapítása**

**A szavazatszámlálás során a szavazatszámláló bizottság, a jegyzőkönyvvezető, a médiatartalom-szolgáltató képviselője, valamint a nemzetközi megfigyelő tartózkodhat a szavazóhelyiségben.**

A szavazóhelyiségben és a mozgóurnába leadott szavazatokat a szavazatszámláló bizottság a szavazás lezárását követően haladéktalanul megszámlálja.

A szavazatszámláló bizottság a szavazóköri névjegyzék és a mozgóurnát igénylő választópolgárok jegyzéke alapján megállapítja a szavazáson megjelent választópolgárok számát.

A szavazatszámláló bizottság az urna felbontása előtt ellenőrzi az urna sértetlenségét, és felbontja az urnát.

A **szavazatszámláló bizottság összekeveri az urnákban és a mozgóurnában lévő** – a nem érvénytelen – **szavazólapokat, majd azokat megszámlálja**.

**Érvénytelen a szavazólap**, amely

a) nincs ellátva a hivatalos bélyegzőlenyomattal,

b) a törvényben meghatározottnál több szavazatot tartalmaz, vagy

c) nem tartalmaz érvényes szavazatot.

**Érvénytelen az a szavazat**, amelyet

a) nem a jelölt neve melletti, illetve lista neve feletti körbe tollal írt két, egymást metsző vonallal adtak le,

b) kiesett jelöltre, listára adtak le.

A szavazat érvényességét – ha az egyéb feltételeknek megfelel – nem érinti, ha a szavazólapon érvénytelen szavazat is szerepel, vagy ha a szavazólapon bármilyen megjegyzést tettek, például a jelöltek, listák sorrendjét megváltoztatták, a jelölt nevét, listát kihúzták, nevet, listát hozzáírtak.

**A szavazólapokat, illetve a szavazatokat legalább kétszer meg kell számlálni. Az ismételt számlálást addig kell folytatni, amíg annak eredménye valamely megelőző számlálás eredményével azonos nem lesz.**

**A szavazatszámláló bizottság a szavazatok megszámlálását követően megállapítja a választás szavazóköri eredményét.**

**A szavazóköri, valamint a választási eredményről jegyzőkönyvet kell készíteni.**

A szavazatszámláló bizottság jegyzőkönyvvezetője a szavazóköri jegyzőkönyv adattartalmát – a jegyzőkönyv kitöltését követően haladéktalanul – a helyi választási irodába továbbítja, amely azt a szavazatösszesítő informatikai rendszerben rögzíti.

**A választási irodák a választás nem hiteles eredményét tartalmazó tájékoztató adatokat a szavazás lezárását követően nyilvánosságra hozzák.**

**A jegyzőkönyv egy példánya az illetékes választási irodában a szavazást követő három napon belül megtekinthető.**

A szavazást követő kilencvenedik nap utáni munkanapon a választási iratokat – a jegyzőkönyvek kivételével – meg kell semmisíteni. A jegyzőkönyvek első példányát kilencven nap elteltével a Magyar Nemzeti Levéltárnak át kell adni.

**II. Jogorvoslatok**

A jogorvoslatok három formája **a kifogás, a fellebbezés és a bírósági felülvizsgálat** iránti kérelem. Ezen felül rendkívüli jogorvoslati lehetőség, hogy az Alaptörvényben foglalt jogok megsértése esetén **alkotmányjogi panaszt** lehet benyújtani.

1. **Kifogás**

A választásra irányadó jogszabály, illetve a választás és a választási eljárás alapelveinek megsértésére hivatkozással a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet nyújthat be.

- Kifogást úgy kell benyújtani, hogy az legkésőbb a sérelmezett jogszabálysértés elkövetésétől számított harmadik napon megérkezzen a kifogás elbírálásra hatáskörrel és illetékességgel rendelkező választási bizottsághoz.

- A választási iroda tevékenységével kapcsolatos kifogás elbírálása annak a választási bizottságnak a hatáskörébe tartozik, amely mellett a választási iroda működik. Ha a választáson választási bizottság nem működik, a kifogást az a választási bizottság bírálja el, amely mellett a választási iroda felettes választási irodája működik.

- A szavazatszámláló bizottság tevékenysége és döntése ellen – szavazóköri eredményt megállapító döntés kivételével- kifogást lehet benyújtani.

- A kifogást írásban, személyesen, levélben, telefaxon vagy elektronikus levélben eljuttatva lehet benyújtani.

- A kifogásnak tartalmaznia kell:

a) jogszabálysértés megjelölését

b) jogszabálysértés bizonyítékait

c) kifogás benyújtójának nevét, lakcímét (székhelyét ) és –ha a lakcímétől (székhelyétől )eltér – postai értesítési címét.

d) a kifogás benyújtójának személyi azonosítóját, illetve ha külföldön élő magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát vagy jelölő szervezet vagy más szervezet esetében a bírósági nyilvántartásba vételi számát.

A kifogás tartalmazhatja a benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét.

Kifogás áttétele

Ha a választási bizottság megítélése szerint a kifogás elbírálására nem rendelkezik hatáskörrel és illetékességgel, az ügyet – legkésőbb a beérkezését követő napon jegyzőkönyvbe foglalt döntéssel átteszi az annak elbírálására hatáskörrel és illetékességgel rendelkező választási bizottsághoz. A választási bizottság köteles eljárni a hozzá áttett ügyben.

Kifogás elbírálása

A választási bizottság a benyújtott kifogásról legkésőbb a beérkezéstől-áttétel esetén az elbírálásra jogosult választási bizottsághoz történő beérkezéstől számított harmadik napon dönt.

A kifogást érdemi vizsgálat nélkül el kell utasítani, ha

1. az nem az arra jogosult nyújtotta be
2. elkésett
3. nem tartalmazza a törvényben foglaltakat
4. annak elbírálása nem tartozik egyik választási bizottság hatásköré sem.

A kifogás a választási bizottság határozatának meghozataláig visszavonható, a választási bizottság azonban az eljárást hivatalból folytathatja.

**2.Fellebbezés**

**A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet fellebbezést nyújthat be**.

Nincs helye fellebbezésnek a jegyzőkönyvbe foglalt döntés, a másodfokon eljáró választási bizottság által hozott határozat, valamint a Nemzeti Választási Bizottság határozata ellen.

**3.Bírósági felülvizsgálati kérelem**

 A választási bizottság határozata, továbbá a Nemzeti Választási Bizottság határozata ellen az ügyben érintett természetes és jogi személy, jogi személyiség nélküli szervezet bírósági felülvizsgálati kérelmet nyújthat be

**A határidőket naptári napokban** kell számítani. A választási törvényben meghatározott **határidő minden esetben jogvesztő**, késedelem kimentésére, illetve igazolás előterjesztésére nincs mód. A határidő annak utolsó napján 16 órakor jár le, a választási bizottság rendelkezésére nyitva álló határidő 24 órakor jár le. A jogorvoslati kérelmek benyújtására, valamint azok elbírálására - speciális jogorvoslati eljárásokat kivéve - 3 napos határidő áll az érintettek rendelkezésére, a jogsértés elkövetésétől, illetve megtámadott választási bizottság határozatának meghozatalától.

Tisztelt Választópolgárok! Remélem a két részes tájékoztatómmal sikerült átfogó képet nyújtani a választási jogszabályokról, a választópolgárokat érintő legfontosabb tudnivalókról. Amennyiben az országgyűlési képviselő-választással kapcsolatosan bármilyen egyéb kérdése merül fel, forduljon hozzám, a választási információs szolgálathoz, vagy keresse fel a [www.valasztas.hu](http://www.valasztas.hu) internetes oldalt.

 Dr. Borbás Zsuzsanna jegyző

 Helyi Választási Iroda vezetője